b'\n_START_ARTICLE_\nPojo\xc4\x8da skleda\n_START_PARAGRAPH_\nPojo\xc4\x8da skleda je bronasta posoda, ki oddaja zvok, ko jo udarimo ali podrgnemo z leseno palico. V vzhodnih de\xc5\xbeelah (npr. Indija, Tibet, Ljudska republika Kitajska) so pojo\xc4\x8de sklede priljubljen pripomo\xc4\x8dek v ezoteri\xc4\x8dnih seansah. Uporabljajo se pri meditaciji, zvo\xc4\x8dni masa\xc5\xbei in terapiji, le redko kot glasbilo.\n_START_SECTION_\nIzvor\n_START_PARAGRAPH_\nPojo\xc4\x8de sklede so v\xc4\x8dasih uporabljali kot posodo za kuhanje, prehranjevanje in shranjevanje v severni Indiji, Nepalu, Butanu in Tibetu. Ni dokazano, da bi jih pri svojih ritualih uporabljali budisti\xc4\x8dni menihi . Le nekatere sklede so bile narejene z namenom, da se iz njih izvaja zvok. Te sklede so t. i. medicinske sklede, ki so se uporabljale za shranjevanje zeli\xc5\xa1\xc4\x8d ali v nekaterih obredih.\n_START_SECTION_\nNa\xc4\x8din igranja\n_START_PARAGRAPH_\nObstajata dva na\xc4\x8dina igranja na pojo\xc4\x8de sklede:_NEWLINE_1. Pojo\xc4\x8do skledo podrgnemo z lesenim tolkalom(maleto) po robu ali zunanji strani posode. Podobno kot pri igranju s prsti na kozarce polne vode, lahko sli\xc5\xa1imo done\xc4\x8d zvok. Ta je na za\xc4\x8detku drgnjenja ti\xc5\xa1ji, nato pa vedno glasnej\xc5\xa1i. Glede na pritisk tolkala, oddaljenosti tolkala od stene posode in povr\xc5\xa1ine, na kateri le\xc5\xbei posoda, lahko sli\xc5\xa1imo razli\xc4\x8dne tone, poleg osnovnega tudi tone vi\xc5\xa1jih frekvenc._NEWLINE_2. Ob zgornji zunanji del pojo\xc4\x8de sklede udarimo s tolkalom. Toni so lahko bolj svetli ali temni, odvisno od vrste tolkala, oblike in velikosti posode. Barva posode na zvok ne vpliva.\n_START_SECTION_\nIzdelava\n_START_PARAGRAPH_\nPojo\xc4\x8de sklede so lahko polkrogle do gongu podobne oblike in imajo bolj ali manj ravno dno. Premer pojo\xc4\x8de sklede je lahko od 10\xc2\xa0cm do 50\xc2\xa0cm, debelina stene posode pa med 0,5 in 5\xc2\xa0mm._NEWLINE__NEWLINE_Pojo\xc4\x8de sklede so tradicionalno narejene iz zlitine bakra in kositra, torej iz brona. Lahko pa vsebujejo primesi drugih kovin kot so \xc5\xbeelezo, cink, svinec, arzen, antimon in tudi zlato, srebro, selen ter telur. Nekatere sklede vsebujejo tudi sledove meteoritov in so zaradi tega \xc5\xa1e bolj cenjene._NEWLINE__NEWLINE_Zmes kovin se stali in vlije v zato pripravljene okrogle modele. Iz teh modelov nato okrogle pri visoki temperaturi s pomo\xc4\x8djo\xc2\xa0\xc2\xbbpihanja\xc2\xab\xc2\xa0nastane pojo\xc4\x8da skleda. Le-to se na koncu \xc5\xa1e spolira in pripravljena je za uporabo. Cene se gibljejo med 50 in 800 evri._NEWLINE__NEWLINE_Zaradi pove\xc4\x8danega povpra\xc5\xa1evanja v zadnjem \xc4\x8dasu, se kvaliteta izdelave pojo\xc4\x8dih skled zmanj\xc5\xa1uje. Namesto brona se uporablja medenina, pojo\xc4\x8de sklede pa nastanejo le na podlagi \xc5\xbee pripravljenega modela.\n_START_SECTION_\nUporaba v ezoteriki\n_START_PARAGRAPH_\nZvenu pojo\xc4\x8dih skled v vzhodnih kulturah pripisujejo preventivno in zdravilno u\xc4\x8dinkovanje. Pri terapiji oziroma masa\xc5\xbei s pojo\xc4\x8dimi skledami le-te polo\xc5\xbeijo na ali ob telo in po njih udarjajo z lesenim tolkalom. To izzove poleg osnovnega tona tudi nadtone. Ob\xc4\x8dutimo vibracije, ki naj bi prebijale energetske blokade ter ponekod delovale tudi na akupunkturne to\xc4\x8dke (stopala, dlani). Izvaja se tudi masa\xc5\xbea s pojo\xc4\x8dimi skledami v vodi, kjer vibrirajo\xc4\x8d zvok sprosti telo. Poznamo tudi t. i. planetarne pojo\xc4\x8de sklede, ki zvenijo z enako rotacijsko frekvenco kot posamezni planeti na\xc5\xa1ega oson\xc4\x8dja. Vendar ne obstaja nobenih znanstvenih dokazov, ki bi to u\xc4\x8dinkovitost potrdili._NEWLINE_Znanstvene meritve elektromagnetnih mo\xc5\xbeganskih valov so dokazale obstoj jasno prepoznavnih valov, ki so povezani z razli\xc4\x8dnimi stanji zavesti. Znano je, da mo\xc5\xbegani v normalnem stanju, ko smo aktivni oz. delamo, proizvajajo valove beta. Valovi alfa so prisotni, ko so ljudje spro\xc5\xa1\xc4\x8deni in umirjeni. Valovi theta so zna\xc4\x8dilni za stanje dreme\xc5\xbea, valovi delta pa se po navadi spro\xc5\xbeijo samo v globokem snu. Raziskave ka\xc5\xbeejo, da se med meditiranjem pove\xc4\x8da alfa in theta valovanje . Ko so snemali valovanje, ki ga ustvarjajo pojo\xc4\x8de sklede, pa naj bi prav tako odkrili pove\xc4\x8dano alfa valovanje. Zato domnevajo, da zvok pojo\xc4\x8dih skled predrami ob\xc4\x8dutek globoke sprostitve .'